อาจารย์จ้างทหารไปช่วยลูกศิษย์ จากสงคราม
เราคงไม่คิดว่าเรื่องราวแบบ Saving Private Ryan หรือ การส่งทหารเพื่อไปช่วยชีวิตคนที่ติดอยู่ในสงครามจะเกิดขึ้นในยุคนี้  บ่อยครั้งที่เรื่องราวในภาพยนตร์ ถูกสร้างมาจากเรื่องจริง แต่ในบางครั้ง เรื่องจริงที่เกิดขึ้น มันกลับยิ่งน่าเหลือเชื่อมากกว่าในภาพยนตร์เสียอีก  ไม่นานมานี้ มีการเปิดเผยว่า อาจารย์มหาวิทยาลัย Lund ในประเทศสวีเดน ได้ว่าจ้างทหาร เพื่อปฏิบัติการช่วยเหลือลูกศิษย์ ออกมาจากภัยสงครามกลุ่ม IS ในบ้านเกิด เพื่อให้กลับมาทำวิทยานิพนธ์จนเสร็จ และเรียนจบออกไปมีอนาคตที่ดีต่อไป  เรื่องราวนี้เป็นอย่างไร ลงทุนแมนจะเล่าให้ฟัง
17 ธ.ค. 2561

อาจารย์จ้างทหารไปช่วยลูกศิษย์ จากสงคราม / โดย ลงทุนแมน
เราคงไม่คิดว่าเรื่องราวแบบ Saving Private Ryan หรือ การส่งทหารเพื่อไปช่วยชีวิตคนที่ติดอยู่ในสงครามจะเกิดขึ้นในยุคนี้
บ่อยครั้งที่เรื่องราวในภาพยนตร์ ถูกสร้างมาจากเรื่องจริง
แต่ในบางครั้ง เรื่องจริงที่เกิดขึ้น มันกลับยิ่งน่าเหลือเชื่อมากกว่าในภาพยนตร์เสียอีก
ไม่นานมานี้ มีการเปิดเผยว่า อาจารย์มหาวิทยาลัย Lund ในประเทศสวีเดน ได้ว่าจ้างทหาร เพื่อปฏิบัติการช่วยเหลือลูกศิษย์ ออกมาจากภัยสงครามกลุ่ม IS ในบ้านเกิด เพื่อให้กลับมาทำวิทยานิพนธ์จนเสร็จ และเรียนจบออกไปมีอนาคตที่ดีต่อไป
เรื่องราวนี้เป็นอย่างไร ลงทุนแมนจะเล่าให้ฟัง
ก่อนอื่นคงต้องย้อนกลับไปเล่าว่า เกิดอะไรขึ้นที่ประเทศซีเรียและอิรัก
ในปี 2011 ความขัดแย้งระหว่าง รัฐบาลซีเรีย ซึ่งอยู่ฝั่งอิสลามนิกายชีอะห์ กับฝ่ายต่อต้าน ซึ่งอยู่ฝั่งนิกายซุนนี มาถึงจุดแตกหัก เกิดการปะทะกัน และมีผู้เสียชีวิต
สงครามกลางเมืองซีเรีย จึงได้เริ่มต้นขึ้น ทว่าเวลาผ่านไป กลับมีประเทศอื่นเข้ามาเกี่ยวข้อง ทั้งชาติอาหรับ และชาติมหาอำนาจ ที่สนับสนุนแต่ละฝ่าย จนกลายสภาพเป็น สงครามตัวแทน
ต่อมาในปี 2014 มีกลุ่มก่อการร้ายที่แยกตัวออกจาก อัล กออิดะห์ ตั้งเป็นกลุ่มใหม่ชื่อว่า Islamic State of Iraq and Syria (ISIS) หรือรู้จักกันในชื่อ Islamic State (IS)
เป้าหมายของ IS คือการจัดตั้งรัฐอิสลามใหม่ ในพื้นที่ประเทศซีเรียและอิรัก ซึ่งได้มีการบุกยึดเมืองต่างๆ จึงทำให้สงครามความขัดแย้งในพื้นที่ทวีความรุนแรงขึ้น
ในการต่อสู้นั้น อาจมีผู้แพ้ผู้ชนะ แต่คนที่ได้รับผลกระทบโดยตรง คงหนีไม่พ้น ประชาชน ซึ่งไม่ได้เกี่ยวข้องอะไรเลย แต่กลับต้องมาเจอภัยอันตราย
บางครอบครัว ต้องอพยพไปที่อื่น โดยตั้งแต่เกิดสงคราม มีประชาชนชาวซีเรียขอลี้ภัยในต่างประเทศถึง 5 - 6 ล้านคน
แต่ก็ยังมีหลายคนที่ต้องติดอยู่ในสมรภูมิรบ ซึ่งหนึ่งในนั้นคือ ครอบครัวของชายที่ชื่อว่า Firas Jumaah ชาวอิรัก
Firas Jumaah จบการศึกษาระดับปริญญาโท ด้านเคมีวิเคราะห์ จากมหาวิทยาลัยโมซูล ประเทศอิรัก
ต่อมาในปี 2011 เขาได้เข้าศึกษาระดับปริญญาเอก ในด้านเทคโนโลยีเพื่อสิ่งแวดล้อม ที่มหาวิทยาลัย Lund ประเทศสวีเดน
Lund ถือได้ว่าเป็นสถาบันที่มีชื่อเสียงแห่งหนึ่งของยุโรป โดยตั้งขึ้นเมื่อปี 1666 หรือ 352 ปีที่แล้ว
จากการจัดอันดับมหาวิทยาลัยประจำปี 2019 โดยนิตยสาร Times Higher Education นั้น Lund อยู่ลำดับที่ 98 ของโลก
ปัจจุบันมหาวิทยาลัย มีนักศึกษา 41,000 ราย โดยมีนักเรียนต่างชาติสัดส่วน 17%
อย่างไรก็ตาม ในปี 2014 นาย Jumaah ได้รับโทรศัพท์จากภรรยา แจ้งข่าวว่า กลุ่ม IS บุกยึดเมืองข้างๆ แล้ว ซึ่งได้สังหารชาวบ้านผู้ชาย และจับตัวผู้หญิงไปเป็นทาส
เมื่อได้ยินดังนั้น เขาจึงไม่รอช้า รีบขึ้นเครื่องบิน กลับเข้าไปในพื้นที่สงคราม เพื่อไปหาครอบครัว
เมื่อไปถึง เขาพาภรรยาและลูกสองคน ไปหลบซ่อนในโรงงานฟอกผ้า ท่ามกลางเสียงปืนที่ดังขึ้นทั่วทั้งเมือง
ขณะนั้น Jumaah แทบไม่เหลือความหวังที่จะรอดชีวิตออกไปจากนรกแห่งนี้ได้เลย เขาจึงส่งข้อความไปหา นาง Charlotta Turner ซึ่งเป็นอาจารย์ที่ปรึกษา ว่าเขาคงไม่สามารถกลับไปทำวิทยานิพนธ์ให้เสร็จได้แล้ว เพราะสิ่งที่เกิดขึ้นมันคือความเป็นความตายของครอบครัว
ปรากฏว่า คุณ Turner ไม่ได้อยู่เฉย เธอรู้สึกว่าต้องทำอะไรบางอย่าง เพื่อช่วยเหลือลูกศิษย์ ให้หลุดพ้นจากโชคชะตาอันโหดร้ายนี้
เธอติดต่อกับ นาย Per Gustafson ผู้อำนวยการด้านความมั่นคงปลอดภัยของมหาวิทยาลัย Lund ซึ่งในไม่นาน เขาได้ทำการว่าจ้างทีมทหารรับจ้างมืออาชีพ จำนวน 4 นาย ให้เข้าไปช่วยเหลือ Jumaah
และสุดท้าย ปฏิบัติการประสบความสำเร็จ สามารถนำตัว Jumaah และครอบครัว ไปส่งที่สนามบินได้อย่างปลอดภัย
เวลาผ่านไป นาย Jumaah ได้กลับมาทำวิจัย และเรียนจบปริญญาเอกในที่สุด ปัจจุบันเขาเข้าทำงานที่บริษัทยาแห่งหนึ่ง ในสวีเดน และได้จ่ายเงินค่าใช้จ่ายในการกู้ภัย คืนให้มหาวิทยาลัย เกือบหมดแล้ว
ถ้าวันนั้นอาจารย์ไม่ช่วยลูกศิษย์จะเกิดอะไรขึ้น?
การพยายามทำอะไรบางอย่าง ที่ดูเหมือนว่ามันจะเป็นไปได้ยาก แต่ถ้าสำเร็จ มันอาจกำลังสร้างความหวังให้คนอื่น และเป็นฟันเฟืองให้เกิดเรื่องราวที่ยิ่งใหญ่ตามมา
ในตอนแรก คุณ Turner ก็คงไม่มั่นใจว่า นาย Gustafson จะทำอะไรได้มากแค่ไหน แต่อย่างน้อยเธอก็ลองทำเท่าที่จะทำได้
ถ้าวันนี้ มีคนมาขอความช่วยเหลือจากเรา และเรื่องนั้นเป็นสิ่งที่สำคัญมากๆ สำหรับชีวิตของเขา
อะไรที่เราพอจะทำได้ก็น่าจะลองดู
ถึงแม้จะเล็กน้อยสำหรับเรา
แต่นั่นอาจหมายถึงการเปลี่ยนชีวิตของหนึ่งครอบครัวได้ จากหน้ามือเป็นหลังมือ..
----------------------
อ่าน ‘สรุปสงครามซีเรียกระทบกับเรายังไง?’ ได้ที่
ติดตามเรื่องราวของบริษัทชั้นนำของโลก ได้ที่เพจลงทุนแมน ในแอปพลิเคชัน blockdit โซเชียลมีเดียรูปแบบใหม่ของคนไทย โหลดฟรี 
----------------------
References
-
-
-
-
-
-